section_heading: Obiteljska povijest
paragraph_text: Gradaščevići su se smjestili u Bosanskoj Posavini, prema sultanskom fermanu koji im je dao zemlju i vojne odgovornosti u području. Mjesno stanovništvo znalo ih je kao begove i spahije. Pretpostavlja se da su u Bosnu došli iz Budima. Prvi neosporni poznati po imenu kapetan je Muhamed, čije ime se nalazi na mostarskom mazharu 1730. godine. On je bio sin Ćoso Osman-paše, dok je jedan od Muhamedovih nasljednika na kapetanskoj dužnosti bio Mehmed-kapetan, koji se kao kapetan spominje između 1749. i 1781. godine. Na kapetanskoj dužnosti ga je naslijedio sin Osman-kapetan i to prije 1795. godine. Prema ovome mišljenju, Mehmed‐kapetan je na toj dužnosti ostao gotovo pola stoljeća (najkasnije od 1749. do 1795.). Ovakva mogućnost je postojala, ali je malo vjerojatna.